'2025 तक भारत बन सकता है चौथा शक्तिशाली देश'  
विदेश मंत्री एसएम कृष्णा ने मंगलवार को कहा कि 2025 तक भारत दुनिया का चौथा सबसे शक्तिशाली देश बन सकता है।
सरकार प्रायोजित राष्ट्रीय सुरक्षा सूचकांक जारी करते हुए विदेश मंत्री एसएम कृष्णा ने मंगलवार को कहा कि 2025 तक भारत दुनिया का चौथा सबसे शक्तिशाली देश बन सकता है।  इस सूचकांक में अभी देश को पांचवां स्थान दिया गया है। इसके ऊपर अभी अमेरिका, चीन, जापान और रूस को रखा गया है।  सूचकांक के लिए पूर्व विदेश सचिव एमके रसगोत्रा की अगुआई में सुरक्षा और कूटनीतिक विशेषज्ञों के एक दल ने दुनिया के 50 सर्वाधिक सकल घरेलू उत्पाद वाले देशों का अध्ययन किया और उनके बीच तुलना की।  अध्ययन दल के एक सदस्य और फाउंडेशन ऑफ नेशनल सिक्योरिटी रिसर्च के निदेशक सतीश कुमार ने कहा कि इस अध्ययन में सभी 50 देशों की प्रतिरक्षा क्षमता, आर्थिक ताकत, प्रभावी जनसंख्या, प्रौद्योगिकी ज्ञान और ऊर्जा सुरक्षा जैसे कारकों की तुलना की गई।  इस अध्ययन के निष्कर्ष को फाउंडेशन ऑफ नेशनल सिक्योरिटी रिसर्च द्वारा प्रकाशित की गई 'इंडिया नेशनल सिक्योरिटी एन्युअल रिव्यू 2010' में शामिल किया गया है।